C 152/192
EL
Επίσημη Εφημερίδα της Ευρωπαϊκής Ένωσης
6.4.2022
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) 2018/841 όσον αφορά το πεδίο εφαρμογής, την απλούστευση των κανόνων συμμόρφωσης, τον καθορισμό των στόχων των κρατών μελών για το 2030 και τη δέσμευση για συλλογική επίτευξη κλιματικής ουδετερότητας έως το 2035 στον τομέα της χρήσης γης, της δασοπονίας και της γεωργίας, και του κανονισμού (ΕΕ) 2018/1999 όσον αφορά τη βελτίωση της παρακολούθησης, της υποβολής εκθέσεων, της παρακολούθησης της προόδου και της επανεξέτασης» [COM(2021) 554 final] (2022/C 152/32)
Εισηγητής: ο κ.
Αναστάσης ΓΙΑΠΑΝΗΣ
Αίτηση γνωμοδότησης
Ευρωπαϊκό Κοινοβούλιο, 13.9.2021 Συμβούλιο, 17.9.2021
Νομική βάση
Άρθρα 304 και 192 παράγραφος 1 της Συνθήκης για τη λειτουργία της Ευρωπαϊκής Ένωσης
Αρμόδιο τμήμα
Γεωργία, αγροτική ανάπτυξη, περιβάλλον
Υιοθετήθηκε από το τμήμα
25.11.2021
Υιοθετήθηκε από την ολομέλεια
8.12.2021
Σύνοδος ολομέλειας αριθ.
565
Αποτέλεσμα της ψηφοφορίας (υπέρ/κατά/αποχές)
145/1/3
1.
Συμπεράσματα και συστάσεις 1.1.
Η ΕΟΚΕ συμμετέχει ενεργά στην καταπολέμηση της κλιματικής αλλαγής και συμφωνεί απόλυτα με την ανάγκη θέσπισης αποτελεσματικών και άμεσων δράσεων.
Απαιτείται συντονισμένη προσπάθεια τόσο από δημόσιους όσο και από ιδιωτικούς φορείς προκειμένου, αφενός, να εξασφαλιστεί η ενεργός συμμετοχή, η στήριξη και η οικειοποίηση από τους πολίτες και τις τοπικές κοινότητες και, αφετέρου, να δημιουργηθεί πρόσθετη χρηματοδότηση για τη στήριξη της μετάβασης σε μια οικονομία χαμηλών ανθρακούχων εκπομπών.
1.2. Η Ευρώπη επλήγη από άνευ προηγμένου δασικές πυρκαγιές και πλημμύρες, οι οποίες συνέπεσαν με πρωτοφανείς ξηρασίες και καύσωνες.
Η έξυπνη και βιώσιμη διαχείριση των υδάτων μπορεί να βελτιώσει σημαντικά την ικανότητα της ΕΕ να μετριάζει και να καταπολεμά τις πυρκαγιές και να ενισχύει την ανθεκτικότητα απέναντι σε έντονες βροχοπτώσεις, πλημμύρες και ξηρασίες. 1.3.
Η κλιματική αλλαγή και η απώλεια βιοποικιλότητας είναι αλληλένδετες και χρήζουν κοινής αντιμετώπισης.
Η απώλεια οικοτόπων, η ρύπανση, η υπερσυγκομιδή και η εξάπλωση χωροκατακτητικών ειδών πρέπει να αντιμετωπιστούν με στόχο τη διασφάλιση της διατήρησης των φυσικών οικοσυστημάτων και της εκπλήρωσης του ζωτικού κοινωνικού και οικονομικού ρόλου των χερσαίων τομέων.
1.4. Τα κράτη μέλη οφείλουν να σχεδιάσουν νομοθετικά πλαίσια που θα παρέχουν κίνητρα στους γεωργούς και στους διαχειριστές δασών προκειμένου να ακολουθούν νέα βιώσιμα επιχειρηματικά μοντέλα που προωθούν τη βιοποικιλότητα, εφαρμόζουν κανόνες κυκλικής οικονομίας και δημιουργούν βιώσιμες πρακτικές στην παραγωγή βιομάζας.
Η ΕΟΚΕ ζητεί τη θέσπιση εθνικών προγραμμάτων αποκατάστασης των υγροβιότοπων υψηλής ποιότητας και θεωρεί ότι οι εκπομπές που προέρχονται από υγροβιότοπους θα πρέπει να συνεκτιμηθούν το συντομότερο δυνατόν, και όχι μόνο από το 2026 και μετά. 1.5.
Δεδομένου ότι ο μετριασμός της κλιματικής αλλαγής αποτελεί παγκόσμια πρόκληση, η ΕΟΚΕ θεωρεί ότι οι προσπάθειες της ΕΕ πρέπει να συμπληρωθούν από στοχευμένες και αποτελεσματικές εξωτερικές συζητήσεις σχετικά με την άμεση παγκόσμια συμμετοχή, τον δίκαιο επιμερισμό των βαρών και τον θεμιτό ανταγωνισμό.
1.6. Η ΕΟΚΕ ζητεί την ευρεία προώθηση και στήριξη βιώσιμων γεωργικών πρακτικών, όπως η αμειψισπορά, η ανάκτηση οργανικών αποβλήτων, η γεωργία ακριβείας, η μόνιμη καλλιέργεια (permaculture) κ.λπ.
Η διαχείριση της γης πρέπει να γίνεται με προσοχή σε όλα τα κράτη μέλη, διασφαλίζοντας τη σωστή ισορροπία μεταξύ ανταγωνιστικότητας και βιωσιμότητας και παρέχοντας τις αναγκαίες δυνατότητες χρηματοδότησης.
Η ΕΟΚΕ επικροτεί την πρόθεση της Επιτροπής να προτείνει ένα κανονιστικό πλαίσιο για τις απορροφήσεις άνθρακα στον γεωργικό τομέα.